
Interpretability of Molecular Language Models for Drug Development

Kulcsszavak: Mechanisztikus interpretálhatóság, Nyelvi modellek, Neurális hálózatok, Gyógyszerfejlesztés, Számítógépes kémia
A neurális hálózatokon alapuló generatív statisztikai modellek a számítógépes kémia számos területén hasznosnak bizonyulnak, azonban az ilyen rendszerek feketedoboz jellegű viselkedése gyakran korlátozza alkalmazhatóságukat.
Munkánkban a napjainkban elterjedt, transzformer architektúrán alapuló nyelvi modellek gyógyszerfejlesztésben való alkalmazhatóságát vizsgáljuk, különös figyelmet fordítva a de novo molekulaszintézishez használt generatív szekvenciális modellek belső reprezentációinak magyarázhatóságára. Elemzésünk eszközéül a mechanisztikus interpretálhatóságból ismert ritka autoenkóderek tanítását választjuk, amelyekkel területspecifikus transzformerek aktivációit tanulmányozzuk.
Ismeretünk szerint a munkánk az egyik első eredményes kísérlet a mechanisztikus interpretálhatóság alkalmazására a számítógépes kémia területén. A dolgozatban ismertetünk egy új stratégiát az aktivációkhoz tartozó magyarázatok automatikus elkészítésére és minőségértékelésére, továbbá bemutatunk egy új módszert a vizsgált modellek strukturált irányítására magyarázható tulajdonságok segítségével.
Kísérleteink igazolják, hogy a mechanisztikus interpretálhatóság eszközei az általános célú nyelvi modelleken túl szűkebb területeken és specializáltabb rendszereken is alkalmazhatóak, a ritka autoenkóderek pedig képesek monoszemantikus reprezentációkat tanulni a kémiai struktúrák lineáris leképzéséből. Munkánkból kiderül, hogy az általános felhasználású generatív nyelvi modellek képesek komplex kémiai struktúrákat felismerni, illetve képesek következtetni a magyarázható tulajdonságok funkciójára is. A dolgozatban közölt irányítási esettanulmány demonstrálja az interpretálhatóság ígéretességét a kondícionális molekulagenerálás esetében. Eredményeink szerint a közölt módszerek skálázása és gyógyszerfejlesztési folyamatokba történő intergrálása növelheti a kémiai gépi tanulás átláthatóságát és eredményességét.

